**ELŐTERJESZTÉS**

**Körmend Város Önkormányzata Képviselő-testületének 2023. június 30-i rendkívüli ülésére**

**Tárgy:** Védőnői szolgálat átadása

Tisztelt Képviselő-testület!

Az egészségügyi alapellátásról szóló 2015. évi CXXIII. törvényt 2022. decemberében módosította az Országgyűlés. A módosítás értelmében 2023. július 1. napjától az állam az egészségügyi alapellátás körében – a települési önkormányzattal együttműködésben – gondoskodik a védőnői ellátásról.

Vas Vármegyében az irányító vármegyei intézmény, aki a védőnői ellátásról ezt követően gondoskodik, a Vas Vármegyei Markusovszky Egyetemi Oktatókórház lett, így a körmendi védőnői körzetek is hozzá kerülnek 2023. július 1. napjától.

Az átadás folyamata júniusban elindult, amelynek végén egy megállapodást kell kötnie az átadó önkormányzatnak az átvevő intézménnyel. A jogszabályok értelmében a védőnői ellátást szolgáló ingó és ingatlan vagyont az önkormányzatok kötelesek ingyenes használatra átadni, a védőnők munkáltatója július 1-től a Kórház lesz, továbbá a Kórház kapja ettől az időponttól kezdődően a finanszírozást is a NEAK-tól erre a területre vonatkozóan. Ezen szabályoktól a megállapodásban sem lehet eltérni, azonban az ingatlan karbantartása, a közüzemi és egyéb költségek viselése az átadó és átvevő közti megállapodás kérdése.

A megállapodás megkötése érdekében sor került egy személyes egyeztetésre, ahol ahhoz ragaszkodtunk, hogy a közüzemi költségeket, és egyéb szolgáltatások díját az átvevő Kórház viselje. Tekintettel arra, hogy a védőnői szolgálatnak helyet adó ingatlanban több ellátás is működik (gyermekorvosok, gyermekfogászat) és az egyes helyiségeknek nincs külön mérőórája, így egy számla érkezik az Önkormányzathoz a közüzemi szolgáltatóktól. A használt terület nagysága alapján került sor eddig is a költségek továbbszámlázására, ezért július 1-től is ezt javasoljuk. A Kórház – elmondásuk szerint – a legtöbb önkormányzattal egy átalánydíjban egyezett meg, azonban ezt nem javasoljuk elfogadni tekintettel arra, hogy az Önkormányzat a védőnői ellátással kapcsolatban semmilyen finanszírozást nem fog kapni július 1. napjától. A szóbeli egyeztetés során a Kórház képviselői ezt elfogadták. A Pénzügyi Osztály kimutatása alapján a NEAK-finanszírozás fedezte a védőnői szolgálattal kapcsolatos kiadásokat, így a Kórház részére is meglesz ennek fedezete.

A megállapodás megkötésében az Önkormányzat mellett a Körmendi Szociális Szolgáltató és Információs Központ, valamint az azt fenntartó Társulás részvétele is indokolt, mivel a védőnők munkáltatója jelenleg a Szociális Szolgáltató, az átadásra kerülő ingó- és ingatlanvagyon tulajdonosa pedig az intézmény mellett az Önkormányzat és a Társulás.

Az átadásról szóló megállapodás tervezetét a Kórház megküldte az Önkormányzat számára, melyet javítottunk, ugyanis abban a szóbeli egyeztetésen elfogadottakkal ellentétben nem a tételes elszámolás, hanem az átalánydíj megállapítása szerepelt, így az előterjesztés mellékleteként ezt a javított – *az Önkormányzat érdekeit szolgáló* - tervezetet ismerhetik meg a Képviselő-testület tagjai.

Kérem a tisztelt Képviselő-testületet, hogy az előterjesztésben foglaltakat tárgyalja meg, és a határozati javaslatot támogassa.

**HATÁROZATI JAVASLAT**

Körmend Város Önkormányzatának Képviselő-testülete a védőnői szolgálat átadásáról szóló megállapodást megismerte, és azt a melléklet szerinti tartalommal jóváhagyja, továbbá felhatalmazza a polgármestert annak aláírására.

Körmend, 2023. június 21.

**Bebes István**

**polgármester**